"Tuld ma tulin viskama maa peale." Luuka 12:49
ONE WAY - ÜKS TEE
Ma tahan laulda, kuulutada -
ei leidu maailmast miskit paremat.
Ta on tee, tõde, Ta on elu,
uue elu leida võid sa Temas.
Tere õhtust One Way saatest.
Saate toob teieni misjoniühendus One Way Mission.
Täna jätkab Arto Sädeaho õpetust vaenlase kindlustustest.
Enne seda tutvume One Way Missioni naistekodu tööga.
One Way Mission alustas raskustesse sattunud naiste abitööd
1999. aastal.
Hetkel on One Wayl kaks tuge ja varjupaika pakkuvat majutusteenust.
Üks on Espoos, Laajalahtis asuv Eveliina-kodu,
ja teine Espoos, Leppavaara lähedal asuv Elsa-kodu.
Mõlemad pakuvad teenuseid tervele Soomele.
Elanikeks on aastate jooksul üha rohkem olnud
ka Soomes elavad võõramaalased.
Naised saabuvad kodudesse oma maakonna sotsiaalosakonna kulul,
mis aitab kodusid rahastada.
Naistekodude eesmärgiks pole vaid hetkeks varjualuse pakkumine,
vaid aidata parandada käest pääsenud eluohjad.
Näiteks peresuhted, elamistingimused, tööelu
ja tihti kogu kontroll elu üle võivad olla kadunud.
Kodu vastutav vabatahtlik personal aitab inimesel hingehoiu
ja argiasjades aitamisega taas ühiskonnas oma koha leida.
Eesmärgiks on muuta teovõimetu teovõimeliseks.
Meie kodudest on läbi käinud sadu naisi.
Mõnede elud on saanud lõplikult uue suuna.
On esinenud ka pettumusi, kui aidatavad naised
satuvad tagasi mineviku keeruliste olude küüsi.
Mõnede puhul võib esineda mitmeidki eksimusi,
kuid lõpuks leitakse siiski uue elu ehitamiseks vajalik alus.
Rõõm on suur, kui mõni kodu elanik läheb õppima, omandab ameti,
saab peresuhted korda või võlad kontrolli alla.
Kõiges selles tahab aidata ja toetada kodude palgaline
ja vabatahtlik personal.
Rahustav jalutuskäik metsas üksi või koos kaaslastega
võib näidata elu uues valguses.
Igapäevastel palvehetkedel võib osaleda
vastavalt oma jõule ja huvile.
Igaüks võib esitada palveteemasid, kuulata teiste mõtteid
või istuda niisama vaikselt ja vaadata.
Kõik Taevaisa loodud on kui kirjud liblikad,
igaüks omamoodi.
Naised elavad omaette tubades.
Lisaks on kodus meeleolukad ruumid ühiskogunemisteks ja palveks.
Ka õu pakub võimalusi puhkamiseks ja elu üle järele mõtlemiseks.
Meie kodus elamise eelduseks on uimastivabadus
ja soov osaleda kogukonna argitöödes.
Elu aluseks on ühised kogunemised, isiklikud vestlused,
vaimne kontekst ja sotsiaalse võrgustiku ehitamine.
Kogukond moodustab turvalise pere, kust leiab alati toetajaid ja kuulajaid.
Sellises kodus saavad inimesed väga lähedasteks
ja kontaktid on tihti pikaajalised.
Nüüd kuuleme järge Arto Sädeaho eelmise nädala õpetusele.
Oleme kuulnud Ai linnast ja Aakani patust.
Sellest loost on ühtteist õppida.
Vaatame paari kirjakohta Joosua raamatust.
Joosua saatis Aisse maakuulajaid.
Meenutame, et hiljuti said nad tohutu võidu -
Jeeriko müürid langesid, kogu linn hävitati,
ja nüüd kaaluti järgmist sihtmärki.
Usueluski kogeme tihti võite ja arvame,
et järgmine tuleb sama kerge.
Samuti juhtus, et kui maakuulajad tulid Aist tagasi,
ütles Joosua, et ärgu mingu kogu rahvas, vaid 2000-3000 meest.
Neil oli tohutu armee.
"Mingu ainult kaks või kolm tuhat meest ja vallutagu Ai!
Ära väsita seal kogu rahvast, sest neid on vähe!”
Läks nagu läks. Nad naasid veristena.
Kogu rahva süda vajus saapasäärde.
Joosua käristas oma riided lõhki, nagu tollal kombeks oli,
ja läks Issanda ette. Kuula tema kaebust.
Oh Issand Jumal, miks lasksid tulla selle rahva üle Jordani,
et annad meid emorlaste kätte hukkamiseks?
Oleksime ometi otsustanud jääda teisele poole Jordanit!
Oh Issand! Mida peaksin ütlema pärast seda,
kui Iisrael on pööranud oma vaenlase poole selja?"
Korraldame erinevaid kampaaniaid, ponnistame ja pingutame,
ning meenutame hiljem nende erinevaid tulemusi.
Iisraeli rahvas sai oma kampaanias kõvasti lüüa.
Aga Issand ütles Joosuale: Tõuse! Miks sa lamad silmili maas?
Iisrael on pattu teinud ja on rikkunud ka minu lepingu,
mille ma nendega tegin;
nad on endile võtnud hävitamisele määratust,
jah, nad on varastanud ja petnud
ning on selle isegi pannud oma asjade hulka."
See oli tegelikkus; kõik polnud nii puhas, kui näis.
Nende seas oli pettuse seeme; kõik ei olnud Issanda ees siirad.
Peame meenutama, et käime Issanda ees isiklikult,
kuid meil on ka kollektiivne vastutus koguduse ja Jumala rahvana.
Meie ülesanne on ka jälgida olukorda ja aidata teisi,
et nemadki võiksid püsida elavas suhtes Jumalaga.
See ei tähenda legalistlikku üksteise kontrollimist,
vaid seda, et meie seas valitseb pühaduse atmosfäär.
Jumal ütles Joosuale:
"Tõuse, pühitse rahvast ja ütle: Pühitsege endid homseks!
Sest nõnda ütleb Issand, Iisraeli Jumal:
Üks hävitamisele määratud asi on su keskel, Iisrael."
Midagi sellist, mis ei kannata päevavalgust.
Kui mõtleme oma jõupingutustele, ka piirkondlikele,
olen mõelnud, et võiksime ehk kogeda suuremaid võite,
kui end Issanda ees tõeliselt pühitseksime;
nii et meie seas poleks alasid, mis meie üle valitseksid;
poleks asju, mis rööviksid meie ja koguduse jõuvarusid.
Üks asi, mis meilt jõudu röövib, on võltsenesekindlus.
Nad võitsid äsja Jeeriko ja tekkis ülbus: "Ah, väike asi."
Me ei saa kunagi teha asju omas jõus, isegi kui meie panus on vajalik
Jumala kutse täitmiseks.
Teiseks näib, et tookord ei mallanud Joosua vaimse juhina
Issanda ees palvetada.
Ta pidas uut vallutust rutiiniks.
Mulle meeldib, et meil palvetatakse väga intensiivselt misjonitöö eest,
ja tuuakse asju esile palvega.
Sellest tasuks paljudes teisteski kohtades õppust võtta.
Enne, kui Indoneesiasse läksin, juhtis seal ärkamisliikumist
aastaid vend Monday.
Teenisin teda ja sõidutasin teda ringi.
Küsisin, mis on tema meelest suurim vahe
Soome ja Indoneesia koguduse vahel? Ta vaikis hetke ja ütles:
Teil on rohkem muusikat, kuid meie palvetame rohkem.
On hea palvetada ja palvega asju ette valmistada.
Kui unustame palve, pääsevad esile meie valed hoiakud.
Öeldakse: Palveta võidus, siis sa ei pea kaotuses nutma.
Au kuulub Jumalale ja Tema oma au teistele ei anna.
Viitasin juba sõnakuulmatusele. Aakan andis maad ahnusele.
Ta kirjeldas hõbedat ja kõike, mis tema ahnust pimestas.
Joosua saatis mehed kontrollima ja kõik oli nii, nagu Aakan rääkis.
Tähelepanuväärne on see,
miks hävitati Aakani patu pärast terve pere?
See on võrdpilt sellest, et vaevalt suutis Aakan
kõik need asjad oma telki üksi, ilma pere teadmata, ära peita.
Jumal on endiselt püha Jumal.
Ta ei pea seda õnnistuseks, kui suleme silmad teiste pattudele.
Peame karistama ja hoiatama.
Peame püüdma algul manitseda, kui see ei aita,
tuleb keegi teine kaasa võtta, ja lõpuks teha seda koguduse ees.
See on piibellik järjekord, mida õpetab ka Uus Testament.
Pühitsege end!
Kui vaatame läbi sõrmede asjadele, mille kohta teame, et see on patt,
imeb see tasapisi meist jõu välja, hakkame usus ära vajuma
ja muutume leigeteks kristlasteks, kelle Issand lubas Ilmutuseraamatus
suust välja sülitada.
Leige kristlus ei muuda midagi.
On erinevaid põhjuseid, miks mingi töö ei edene.
Üks oluline vaimse kordamineku eeldus on pühitsetud elu.
Ärkamisest on räägitud kaua. Veidi oleme seda ka näinud.
Eelmise aasta sügisel oli meil "Võimalus muutuseks" kampaania.
See läks üsna hästi, kuid oodati tohutut ärkamist.
Mõned kirjutavad ajalehtedes küüniliselt,
et lubati küll suuri asju, kuid ärkamist pole kuskil.
Kas teate, et Jumala tõotustel on tingimused. Mooses ütles:
"Ma panen su ette õnnistuse ja needuse; vali õnnistus."
Samuti nagu Hesekiel, Nehemja ning teised paguluses elanud mehed
ja naised, samuti Taaniel, mõistsid, et Jumal oli midagi tõotanud,
kuid sellest hoolimata pidid nad end alandama Tema ette
ja paluma, et Jumal oma tõotused täidaks.
See ei olnud iseenesestmõistetav;
polnud võimalik käed taskus oodata, mis saab.
Hilja Aaltose vanas prohveteeringus, mille esimene etapp teostus
Niilo Ylivainio uue võidmise ajal, ennustati, et pärast pikka põuda
saabub ärkamine, mis on mitu korda võimsam,
kui selle esimene etapp.
Selle ärkamise esimeseks tunnuseks on sõnum pühitsusest.
Pühitsege end,
sest homme teeb Issand teie seas suuri asju.
Mis juhtuks, kui hülgaksime kõik, mis teed aeglustab;
mitte tingimata isegi otsesed patud,
vaid ebapuhtused, ajakasutus, ja kõik, mis teed aeglustab.
Kui seaksime Jumala asjad oma elus esikohale.
Mõni inimene näiteks käib ringi, taskus Jumala tööks mõeldud raha.
Isegi kümnises on õnnistus.
Paljudes Soome kogudustes on keelatud sellest rääkida,
ma ei tea, kuidas siin on,
aga kui tahad kogeda ka majanduslikku õnnistust ...
Ma ei räägi rikastumisest,
vaid sinu vajaduste eest hoolitsemisest.
Ma pole kuulnud, et keegi oleks kümnise andmise tõttu vaesunud.
Kümnist saadab õnnistus.
See pole mu jutluse peateema, vaid pühitsus kõigil elualadel.
Mainisin, et võime käia kirikus, kuid meie ülejäänud argielus
ei pruugi pühitsusest mingit märki olla.
Meie elu kindlustuste vallidel naerab saatan meie usuelu nõrkust,
kuna hellitame neid asju.
Need kindlustused tuleb kõigepealt paljastada.
Mõistuse targutused ja muu tuleb patuks tunnistada,
neist Jeesuse nimel ja veres lahti öelda.
Meid pole mõeldud kaotuselu elama.
Me ei pea vastutama asjade eest, mida me ei mõista.
Vastutame selle eest, kui Jumala Vaim meie elus
millelegi osutab, ja me sellest meelt ei paranda.
Siis kannatab meie võiduelu ja naaseme lahingust veristena,
nagu Iisraeli väed Ai linnast.
Võiduka usuelu saavutamiseks peame kõigepealt meelt parandama
ja patud tunnistama.
Ärkamise tunnusjooneks on pühitsetud elu
ja asjade korda ajamine.
Kui oled kellegi vastu eksinud, mine ja aja see korda.
Minagi pidin seda eelmine nädal tegema.
Ma ei ole teist parem.
Suhted polnud ühes kohas korras ja pidin sellega tegelema.
See polnud kerge, olin naastes väga väsinud,
kuid mul oli hea olla ja on siiamaani.
Tasub asjad korda ajada.
Su elus puudub teravus, kui suhted pole korras.
Polegi tähtis, kellel on õigus, kuid suhted tuleb korda ajada.
Sa ei pea muutma oma veendumusi, kuid oma eksimusi peab tunnistama
ja neist loobuma.
Kui millegi eest on Issanda ees koos palvetatud ja ära lepitud,
pole vaja selle juurde kunagi naasta.
Kui Tema on selle unustuse merre heitnud,
ei tohi sinagi nende asjade juurde naasta.
Kurat kindlasti meenutab nii sinu kui teiste vigu,
kuid Jumal ei meenuta.
Jumal on seesama, Ta on püha Jumal.
Kui ilmub Jumala au ja pühadus, isegi kui pole midagi teadlikku,
tunneb inimene end patuse saviastjana,
kes vajab Jumala armu puudutust.
Need on pühad ja kinnitavad hetked.
Neil hetkedel varustatakse meid võidukates vaimseteks võitlusteks.
Nii saadki elada oma elu Jumala austuseks.
Ma ei räägi sellest rohkem. Usun, et Jumala Vaim on rääkinud.
Jumala Vaim veenab ja kui meie sõnadest ei piisa,
osutab asjadele Jumal Vaimu sõrm.
See on üks asi, mis tuleb korda ajada.
See on mingi asi, milles vajand puhastumist.
See on midagi, milles vajan uuenemist.
Mu usuelu on kuivaks jäänud. Issand, miks see nii on?
Issand, uuenda, värskenda, kinnita, varusta!
See on Jumalale meelepärane palve.
Ja seejärel võib asjad argielus korda ajada.
Siinkohal lõpetan selle sõnumi.
Alati, kui edastatakse sõnum, vastutame kuuldu eest.
Tahan anda sulle võimaluse Jumala palge ees kuulutada,
et tahad end pühitseda;
tahad, et su elus oleks uus jõud ja uus suund, varasemast erinev.
Langetame pead palveks, aga võid ka püsti tõusta,
kui soovid Issanda ees end pühitseda.
Ära tõuse, kui sa seda tõsiselt ei mõtle.
Tõuse ainult siis, kui tahad, et Issand su ellu sekkuks
ja see oleks sinu elu pöördepunkt.
Palvetan kõigi eest, kes püsti tõusid.
Issand, Sina oled muutumatu ja püha Jumal.
Oleme inimesed ja Sa oled andnud meile
õnnistatud võimaluse Sulle oma patud tunnistada.
Võime tunnistada sulle oma puudujääke ja paluda,
et annaksid meile oma armutroonilt just selle puudutuse, mida vajame.
Aitäh, Issand, et see pole mingi väike armusaiake,
vaid tõeline, toitev roog, mida sa meile kõigile annad.
Sa oled rääkinud oma Püha Vaimu läbi.
Aitäh, et Jeesuse veri puhastab kõigest patust.
Issand, toome Sinu ette meie sisemised kindlustused,
kust vaenlane on pääsenud meid häirima.
Toome need asjad Sinu palge ette.
Tahame saada puhtaks ja end pühitseda
ning käia Sinu antud tarkuses nende kindlustuste hävitamiseks.
Aitäh, Issand, et Sinul on võimalused ja strateegiad
ning me ei pea minema omas jõus.
Puhasta meie südamed!
Lase meil kogeda, kuidas uus jõud voolab meie vaimu.
Issand, Sinu ligiolus tunneme värskendust.
Aitäh, et Sina tead iga detaili; ka meie seletusi.
Kuid nüüd, kui oled rääkinud, me ei selgita, vaid tunnistame.
Voolaku Sinu ligiolu kaudu uus julgus ja jõud,
nii et võime hingelt ja meelelt puhastunutena
minna vastu uutele väljakutsetele ja teada,
et Sina oled Issand Jumal, kes kõike näeb.
Sinu silmad valvavad kogu maad ja oled otsinud neid, keda kasutada.
Aitäh, Issand, et selle rahva seas on palju neid,
keda tahad nüüdsest peale kasutada
oma nime kirkuse auks.
Ole ülistatud, Isa, Poeg ja Püha Vaim. Aamen.
Nälg kuulub tänagi paljude inimeste argipäeva.
Kui nälg tabab seal, kus pere toimetulek
sõltub vaid oma põllulapikesest, on ainus ellujäämisvõimalus
pöörduda läänemaise misjoniorganisatsiooni poole
ja paluda toiduabi.
See on ka One Way Mission'i argipäev.
Kui meie Malawi töö juht MacDonald Masamaba
naases 2006. a talvel Soomest koju, ootas teda ees kurb vaatepilt.
Kõikjal teeveertes lebas nälga surnud külaelanikke.
Kui kuulsime nälja puhkemisest, alustasime koheselt
Nkulambe orus hädaabitööd.
Sellest sai alguse One Way töö Malawis.
Me ei suuda toita kõiki maailma vaeseid.
Seetõttu peame õpetama neid oma töö abil hakkama saama.
Kui puhkeb tõeline näljahäda, on inimeste päästmine näljasurmast
kõige kõrgem prioriteet.
Seetõttu valmistub One Way kogudes raha
hädaabitööde tarbeks mõeldud puhverfondi.
Selle abil suudame vajadusel piisavalt kiiresti reageerida,
sest nälg tapab kiiresti.
Lisainfot One Way hädaabitöö kohta saad meie kodulehelt
www.onewaymission.fi
See on tänaseks kõik.
Kui sul jäi Arto Sädeaho õpetuse esimene osa nägemata,
leiad selle One Way kodulehel saatearhiivist.
One Way netiaadress on www.onewaymission.fi
Aitäh vaatamast! Kohtumiseni nädala pärast!
Õnnistatud nädalat!
"Tuld ma tulin viskama maa peale." Luuka 12:49
One Way - Üks tee
Uurime oma saate vaadatavust Eestis.
Kui tänane saade sind puudutas,
palun teata meile sellest e-postiaadressil -
toimisto@onewaymission.fi
Tõlge: Monika Jaaguri